Video: Owerhede gooi wal oor 'dronk' paasbolletjies | Maroela Media
Checkers se paasbolletjies. (Foto: Checkers)
Die nederige paasbolletjie was lanklaas só diep in die moeilikheid.
'n Video van 'n verkeersbeampte wat wys hoe hy positief vir die gebruik van alkohol toets nadat hy een van dié bolletjies (hot cross bun) geëet het, het soos 'n veldbrand op sosiale media versprei.
Sosialemediagebruikers het in reaksie op die video bevraagteken hoe betroubaar die blaastoetse is wat deur verkeersbeamptes gebruik word.
Die nasionale padverkeerbestuurskorporasie (RTMC) het motoriste egter verseker dat hulle nié onregverdig agter tralies sal beland as hulle bestuur nadat hulle só 'n bolletjie geëet het nie. "Die publiek moet weet dat die toestel as 'n siftingsinstrument gebruik word. Die uitslae daarvan moet dan deur verdere toetse gestaaf word, voordat 'n inhegtenisneming gemaak kan word," het Simon Zwane, woordvoerder van die RTMC, in 'n verklaring gesê.
Zwane het gesê die doel van 'n alkoholtoetsapparaat is om 'n motorbestuurder se bloedalkoholkonsentrasie in 'n monster te toets. Die video wys mond-alkoholkonsentrasie wat nié genoeg is om 'n motoris van dronkbestuur aan te kla nie.
Zwane het gesê wanneer die toestel aandui 'n motoris se alkoholvlak is hoër as die wettige perk, word die beweerde dronkbestuurder wéér getoets, dié keer met 'n apparaat bekend as 'n EBAT-masjien, om die uitslag te bevestig. Twee toetse moet tussen 15 en 20 minute uitmekaar gedoen word.
Dié toestel sal 'n fout aandui as mondalkohol gevind word. Dit sal die geval wees soos in die video waar die beampte dadelik in die masjien blaas, sonder 'n wagperiode. As die EBAT-masjien genoeg bewyse vind dat die motoris beskonke is, word die uitslae van die EBAT-masjien se toetse vir vervolging gebruik.
Volgens Zwane het dít wat in die video gesien word, geen invloed op die geldigheid en akkuraatheid van die masjien nie.
"Die RTMC wil die publiek verseker dat daar geen onheilspellende motief is om enigeen onregverdig te vervolg met 'n ongetoetste instrument nie," het Zwane gesê.
"Dit is betreurenswaardig dat die video nou, wanneer verkeersvolumes en alkoholgebruik oor die langnaweek na verwagting gaan toeneem, rondgestuur word en kommer veroorsaak."
Die kleinhandelaar Checkers het intussen gesê sy gesogte paasbolletjies, wat in die video geëet word, is beslis alkoholvry. Die alkohollesing wat verkry word, word waarskynlik veroorsaak deur die gis en vrugte in die broodjies.
Baie Suid-Afrikaners het op sosiale media gek geskeer oor die herrie en Checkers het self met sy bolle die spot gedryf. Sommige mense wou onder meer weet of die kleinhandelaar die paasbolletjiereeks nou ook na sy drankwinkels gaan uitbrei.
dronkbestuur RTMC toets
As jy jou mond uitspoel met water gaan dit 0,00mg lees. Met kosse en selfs mouthwash ens lees die toestel "mouth" hoeveelheid en nie "breath" nie. Spoel uit, dan wys dit niks.
Nou gaan die ou drinkers en drywers met 'n pakkie rondry en probeer om so uit 'n die sop te kom!
Volgens Zwane kan mens nie in die video sien dat die masjien reg werk? BS
Hoeveel ongerief en vertragings wor deur so masjien veroorsaak? Dit gee foutiewe weergawe van die waarheid!!! Die toestel moet onmiddelik ontrel en verbied word
Wat is ñ PNAKURATE SIFTING WERD… NIKS!!!!!
SE my hoe gaan julle dit bepaal? as GIS die blaastoestel 'n lesing gee, wat van as jy 5 paasbolletjies opgeeet het ? Of die polisieman het voorheen gedrink en die is 'n FAKE storie, of julle toestelle kan maar ASDROM toe gaan ..